Hvis man sidder på magten i Danmark, medfører det af og til også trusler på liv og lemmer.

Det viser en rundspørge, som DR har foretaget, og som 97 af landets 179 folketingspolitikere har svaret på.

Her svarer mere end hver tredje af landets nuværende folketingspolitikere, at de har oplevet at få dødstrusler.

Endvidere svarer næsten halvdelen, at de har prøvet at få en voldstrussel.

Og politikerne må i dag stå model til mere end for år tilbage, mener Folketingets formand, Pia Kjærsgaard (DF).

- Det er blevet langt værre. Ingen tvivl om det. Vi har også en øget sikkerhed på Christiansborg, som vi aldrig har set før. Jeg synes, der er sket uhyggeligt meget, siden jeg for 33 år siden blev valgt til Folketinget, siger hun.

Læs også : Du fortjener at dø: Mindst 36 folketingspolitikere har fået trusler på livet

Især de seneste år har sociale medier betydet, at politikere må lægge øre til trusler, mener hun.

- Det er løbet fuldstændigt af sporet. Mange gange tror jeg egentlig, at folk gør det uden at kende konsekvenserne, siger hun og fortsætter:

- Men selvfølgelig skal man ikke under nogle omstændigheder komme med volds- eller dødstrusler i forhold til politikere eller andre. Det er jo helt langt ude.

Pia Kjærsgaard mener, at politikerne på Christiansborg kan gøre mere for at slå hårdt ned på truslerne. Det kan ikke nytte noget, at de vender den anden kind til.